EUROOPA KESKPANGA OTSUS,

3. november 1998,

mis käsitleb üldsuse juurdepääsu Euroopa Keskpanga dokumentidele ja arhiivile

(EKP/1998/12)

(1999/284/EÜ)

EUROOPA KESKPANGA NÕUKOGU,

võttes arvesse Euroopa Keskpankade Süsteemi ja Euroopa Keskpanga põhikirja (edaspidi "põhikiri"), eriti selle artiklit 12.3,

võttes arvesse Euroopa Keskpanga (EKP) töökorda, eriti selle artikleid 23.2 ja 23.3,

ning arvestades, et:

Euroopa Liidu lepingu lõppaktile lisatud deklaratsioonis teabele juurdepääsu õiguse kohta rõhutatakse, et otsustamisprotsessi läbipaistvus tugevdab institutsioonide demokraatlikkust ja üldsuse usaldust halduse vastu;

Euroopa Ülemkogu Birminghami ja Edinburghi istungjärgul lepiti kokku mitmetes põhimõtetes, mille eesmärk on tuua ühendus lähemale oma kodanikele;

Euroopa Ülemkogu Kopenhaageni istungjärgul kinnitati veel kord põhimõtet, et kodanikele tuleb anda võimalikult ulatuslik juurdepääs teabele;

kodanikel on õigustatud huvi riiklikest vahenditest rahastatavate institutsioonide ja asutuste korralduse ja toimimise vastu;

Euroopa Rahainstituudi (ERI) nõukogu 3. juuni 1997. aasta otsusega nr 9/97[1] nähakse ette, et üldsusel on juurdepääs ERI haldusdokumentidele; ERI kuulus likvideerimisele alates 1. juunist 1998; tarvis on sätestada põhimõtted, mis reguleeriksid juurdepääsu EKP dokumentidele ja arhiivile;

Euroopa ombudsman tegi üldsuse dokumentidele juurdepääsu omaalgatusliku uurimise käigus otsuse[2]; selles otsuses esitatud soovitusi kohaldati ERI puhul üksnes haldusdokumentide suhtes; EKP suhtes kohaldatakse samu otsuse reguleerimisala piiranguid;

vastavalt põhikirja artiklile 10.4 on EKP nõukogu istungid konfidentsiaalsed, kuid EKP nõukogu võib otsustada oma arutelude tulemused avalikustada;

vastavalt EKP töökorra artiklile 23.1 on EKP otsustusorganite ja nende loodud mis tahes komiteede või rühmade istungid konfidentsiaalsed, välja arvatud juhul, kui EKP nõukogu lubab EKP presidendil nende arutelude tulemused avalikustada;

vastavalt EKP töökorra artiklile 23.2 on kõik EKP koostatud dokumendid konfidentsiaalsed, kui EKP nõukogu ei otsusta teisiti;

käesolev otsus täiendab EKP informatsiooni- ja teabevahetuspoliitikat; selged reeglid soodustavad tõhusat haldamist, aidates ametiisikutel täpselt ja kiiresti käsitleda üldsuselt laekuvaid dokumentidele juurdepääsu taotlusi;

enne liikmesriigi keskpangalt saadud teavet sisaldavale mis tahes dokumendile juurdepääsu võimaldamist konsulteerib EKP asjaomase riigi keskpangaga;

vastavalt põhikirja artiklile 11.6 vastutab EKP jooksva tegevuse eest EKP juhatus,

ON VASTU VÕTNUD KÄESOLEVA OTSUSE:

Artikkel 1

Juurdepääs haldusdokumentidele

1. Üldsusel on haldusdokumentide osas juurdepääs EKP dokumentidele ja arhiivile kooskõlas käesoleva otsuse sätetega.

2. Käesoleva otsuse tähenduses on "haldusdokument" mis tahes kirjalik dokument, olenemata kandjast, mis sisaldab andmeid ning on seotud EKP tegeliku korralduse ja toimimisega. Lisaks on see ka mis tahes dokument, mis on seotud ERI korralduse ja toimimisega.

Artikkel 2

Juurdepääsutaotlus

Haldusdokumendile juurdepääsu taotlus saadetakse EKP-le kirjalikult.[3] EKP püüab taotluse rahuldada. Kui taotlus ei ole piisavalt täpne või ei sisalda andmeid, mis võimaldaksid taotletavat dokumenti kindlaks teha, palub EKP taotlejal lisada taotlusele täiendavaid üksikasju.

Artikkel 3

Juurdepääsu viis; kulud; ärilisel eesmärgil paljundamine

1. Taotleja võib juurdepääsetava haldusdokumendiga tutvuda EKP ruumides või lasta oma kulul endale saata selle koopia. Trükitud dokumentide koopiate eest, mille kogumaht ületab 100 lehekülge, võetakse tasu 10 eküüd (alates 1. jaanuarist 1999 10 eurot), millele lisandub 0,05 eküüd (alates 1. jaanuarist 1999 0,05 eurot) iga paberilehe eest.

2. EKP püüab leida õiglase lahenduse nii sama taotleja poolt sama haldusdokumendi suhtes esitatud korduvate taotluste kui ka taotluste puhul, mis hõlmavad väga paljusid dokumente või väga pikki dokumente.

3. Isik, kellele on käesoleva artikli kohaselt võimaldatud juurdepääs haldusdokumendile, ei tohi dokumenti ärilisel eesmärgil otsemüügiks paljundada ega levitada EKP eelneva loata, mille andmisest võib keelduda põhjust esitamata.

Artikkel 4

Erandid

Juurdepääsu haldusdokumendile ei võimaldata, kui selle avalikustamine kahjustaks:

- avaliku huvi, eelkõige avaliku julgeoleku, rahvusvaheliste suhete, raha- ja vahetuskursside stabiilsuse, kohtumenetluste, uurimiste ja juurdluste kaitset,

- üksikisiku kaitset ja eraelu puutumatuse kaitset,

- autoriõiguste ning äri-, panga- ja tööstussaladuse kaitset,

- EKP finantshuvide kaitset,

- konfidentsiaalsuse kaitset, mida taotles dokumendis sisalduva mis tahes teabe esitanud füüsiline või juriidiline isik või mis on ette nähtud kõnealuse isiku suhtes kohaldatava õigusega.

Artikkel 5

Otsus taotluse kohta; kordustaotlus; seaduslikkuse järelevalve

1. EKP püüab taotluse läbi vaadata mõistliku aja jooksul. Hiljemalt ühe kuu jooksul teatab EKP välissuhete direktor taotlejale kirjalikult, et taotlus on kas heaks kiidetud või kavatsetakse tagasi lükata. Viimasel juhul teatatakse taotlejale ka sellise kavatsuse põhjused ning teatatakse, et tal on ühe kuu jooksul võimalik seisukoha läbivaatamiseks esitada kordustaotlus, mille esitamatajätmisel loetakse, et ta on esialgse taotluse tagasi võtnud.

2. Kui taotlusele ei ole vastatud ühe kuu jooksul alates esitamisest, loetakse see tagasilükatuks, välja arvatud juhul kui taotleja esitab järgmise kuu jooksul eespool nimetatud kordustaotluse.

3. EKP juhatus teeb kordustaotluse kohta otsuse ühe kuu jooksul alates selle kättesaamisest.

4. Kordustaotluse tagasilükkamise otsuses märgitakse selle põhjused. Taotlejat teavitatakse otsusest kirjalikult niipea kui võimalik ning tehakse talle samas teatavaks Euroopa Ühenduse asutamislepingu artiklite 138e ja 173 sisu, mis käsitlevad vastavalt füüsiliste isikute ombudsmani poole pöördumise ning EKP tegevuse õiguspärasuse Euroopa Kohtus arutamise tingimusi.

5. Kui ühe kuu jooksul alates kordustaotluse esitamisest vastust ei anta, loetakse see võrdseks tagasilükkamisega.

Artikkel 6

ERI otsuse nr 9/97 asendamine

Käesolev otsus asendab ERI nõukogu otsuse nr 9/97 ning see jõustub kohe.

Brüssel, 3. november 1998

EKP president

Willem F. DUISENBERG

[1] EÜT L 90, 25.3.1998, lk 43.

[2] 616/PUBAC/F/IJH, 20. detsember 1996.

[3] Aadress on Euroopa Keskpank, välissuhete osakond, Kaiserstraße 29, D-60311 Frankfurt am Main.